
A mentálhigiéné fontossága a XXI. század munkahelyén

Minket is, mint ahogy sok más velünk egykorú fiatalt foglalkoztat a kérdés, hogy
vajon milyen lesz az első munkahelyünk, sikeresek leszünk-e, kapunk e támogató
segítséget feletteseinktől?
Magyarországon a munkahelyi mentálhigiéné, mint fogalom, még általánosan
kevésbé ismert, holott a szomszédos országokban egyre nagyobb hangsúlyt kap. A
COVID-19 járvány bekövetkeztének „köszönhetően” elkezdték a munkáltatók
felismerni, hogy mennyire fontos valójában a munkavállalók problémáinak megfelelő
kezelése, ami a cég sikerének záloga is egyben. Dolgozatunkban arra törekedtünk, hogy
az eddigi, a munka világában jelenlévő lehetőségeket felkutassuk, bemutassuk és
javaslatainkkal bővítsük annak érdekében, hogy mindenkiben kellően tudatosuljon a
mentális egészség jelentősége.
Kutatásunk során online kérdőívek és személyes interjúk segítségével, valamint
felhasznált szakirodalmak alapján leltünk hasznos információkra. Ezeket elemezve és
feldolgozva arra következtettünk, hogy az ember teljesítménye rendkívül összefügg a
munkahelyén kapott különböző impulzusokkal, amelybe beletartozik az, hogy a
munkáltató milyen mértékben és minőségben foglalkozik a munkavállalóival. Továbbá
kíváncsiak voltunk arra is, hogy a világjárvány felbukkanása milyen hatással volt az
egyes vállalatok mentálhigiénés lehetőségeire, illetve, hogy van-e különbség generációk
igényei és juttatásai között? Dolgozatunk írásának megkezdésekor feltételeztük, hogy
egy nagyobb létszámú cég jobban odafigyel az alkalmazottak igényeire egy kisebb
céggel szemben, amit aztán a kutatásunk során bebizonyítottuk, hogy ez ebben a
formában nem teljesen igaz.
Meglepetésünkre online kérdőívünkre nagyszámú válasz érkezett. A
munkahelyek által nyújtott motivációs lehetőségek sok embert foglalkoztatnak, szívesen
nyilatkoznak tapasztalatukról. Az elemzésekből levont következtetések megerősítettek
bennünket bizonyos tényekben. A jövőben olyan munkahelyet szeretnénk találni, ahol
egy stabil, barátságos környezetben dolgozhatunk, és tudjuk tovább képezni
önmagunkat, mindezt úgy, hogy megóvjuk mentális egészségünket.
Dolgozatunk megírásával szeretnénk hozzájárulni e téma mélyebb
ismertetéséhez, terjesztéséhez, mivel a kutatásunk eredménye is mutatja, hogy ennek
elhanyagolása hátrányos következményekkel járhat.



